  Майя Бывальцева Туннэ, 14-тӥ толшоре, удмурт калыклэн дано пиез Кузебай Герд вордскем дырысен 122 тырмиз. Югдытӥсез, гожъясез, мер но политика улонысь азьветлӥсез буре ваён ужрадэ ивортодэтъя «Удмуртия» агентстволэн корреспондентэз но ветлӥз. Кузебай Гердлэсь 122-тӥ вордӥськем унналзэ пусйизы Ижкарын Кузебай Гердлэн Ижкарысь синпелетэз доры удмурт азьветлӥсьёс, Герд нимо йӧскалык гимназиын дышетскись пиналъёс, Удмуртилэн мер улонысьтыз тодмо адямиос лыктӥзы. Кызьы вераз элькунысь Кун Кенешлэн тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧриезлэн кивалтӥсез, Вань удмуртъёслэн «Удмурт Кенеш» огазеяськонзылэн тӧроез Татьяна Ишматова, берло аръёсы калыкез та ужрадэ ӧтёно ӧвӧл ни – нуналзэ ваньзы асьсэос тодо но буре ваёнэ лыкто. Котькуд вылез ар Кузебай Гердлэн синпелетэз доры люкаськонэн, солэсь ужъёссэ тодэ ваёнэн кутске. Нош таиз уката пусйымон – 2020-тӥ арын удмурт калык, Удмуртия кунлык басьтэм дырысен 100 ар тырме, нош Герд солы кутскон сётӥсьёс пӧлын вал. Со огыр-бугыр аръёс ноку медаз берытске, секыт адӟонъёсты, кудъёсыз пыр потӥзы батыръёсмы, асьмеос ноку медаз адӟе, пусйиз Татьяна Ишматова. Со понна соосты вунэтыны уг яра. Со понна асьмеос историез вунэтыны кулэ ӧвӧл, асьме кулэ урокъёс улонысь асьмелы лэсьтыны но пиналъёслы но пыӵатыны со мылкыдэз. Сокема, кӧня ми сое тодамы возём, сокема улоз, дыр, асьме удмурт калыклэн историез, солэн улон радэз Татьяна Ишматова, Удмуртилэн Кун Кенешысьтыз ялан ужась ӧрилэн кивалтӥсез, «Удмурт Кенеш» огазеяськонлэн тӧроезЛитератураез эскерись, кылосбур тодосъя доктор, профессор Анна Зуева-Измайлова верамъя, солы ӵем дыръя лыктыло малпанъёс, нош мар карысал та нуналъёсы Герд, кин со луысал асьме вакытэ. Туннэ сое тодыны уг луы. Одӥгез тодмо – Гердлэн нимыз ноку но уз быры. Со асьмелэн гениймы. Кызьы шуиз Белинский Пушкин сярысь: Пушкин – это наше всё, асьмеос шуыны быгатӥськом: Герд – это наше всё Анна Зуева-Измайлова, литератураез эскерись, кылосбур тодосъя докторАс вакытаз тодосчи Кузебай Гердлэсь кунгож сьӧрын возиськись тунсыко ужкагазъёссэ, книгаоссэ шедьтӥз. Со пӧлын пиналъёс понна «Тулыс зор» дышетон учебниксэ, «Родильные обряды и восточнофинская колыбель» диссертацизэ, кудӥз 90-тӥ аръёс гинэ «Человек и его рождение у восточных финнов» нимын потӥз. Со асьмелэсь улонмес мукет сямен радъяны тыршиз. Татысь пеймыт сэрегъёсысь отчы, Европае, нуиз асьмеды. Кызьы со нуиз? Ӟуч кылбуръёсты удмурт кылэ берыкъяз, гожъяз асьме кылын, литературной кылэз азинтӥз. Со удмурт калыкез кужмо, быгатӥсь, визьмо шуыса лыдъяз и оскиз удмурт калыклы Анна Зуева-Измайлова, литератураез эскерись, кылосбур тодосъя докторБуре ваён ужрадэ лыктэмъёс пӧлын трос егитъёс но вал. Нырысь ик милемлы со тунсыко просветитель кадь, кудӥз трос ужаз удмуртъёсты азинтон понна, удмуртъёслы шонер сюрес валэктон понна. Соин ик, солэсь примерзэ адӟыса, ми но, удмурт егитъёс, кылдытӥськом, кылсярысь, удмурт видеолекциос, подкастъёс, турттӥськом кызьы ке но асьме калык сярысь но тросгес вераны Владислав Степанов, егит удмурт азьветлӥсьёслэн «Куара» огазеяськонзылэн кивалтӥсезСинпелет азьын вераськем бере, мылкыд карисьёс Йӧскалык музее «Удмуртия. ХХ век» адӟытонэн тодматскизы, гожъясьлэн, публицистлэсь Николай Кузнецовлэсь Кузебай Герд сярысь лекцизэ кылзӥзы.  Тегъёс: Мерлык Ижкар Удмуртия УдмуртКенеш удмуртъёс КузебайГерд Йӧскалыкмузей буреваён удмуртлык КузебайГерднимогимназия Удмуртилэнкунлыкезлы100ар 100ар  